Kære YouSee,

Mine dårlige oplevelser med jer starter reelt for godt over 3 år siden, hvor jeg flytter med min familie til en mindre by, hvor kun YouSee udbyder internet. Internettet er dræbende langsomt og ustabilt, og ved at klage over dette, kommer en tekniker ud, som konstaterer at det må være stikledningen, der er problemet. Udlejer er imidlertid ikke villig til at gøre noget ved problemet, da TV-signalet fungerer og han således ikke mener at ledningen er problemet. Nuvel jeg lever i utilfredshed med det, indtil jeg for 2,5 år siden køber hus i en lidt større naboby. 

Her får jeg fiberbredbånd installeret fra Waoo, som virker fuldstændig upåklageligt i næsten 2 år uafbrudt, indtil jeg får den tanke at give YouSee en chance mere. Her er det enten intet internet eller fuld hastighed, begge tilstande afløser nu hinanden i dagevis med stærk overvægt på intet internet. Jeg får efter et par samtaler en tekniker ud, som (ligesom på min forrige adresse) konstaterer at mine installationer er helt korrekte, og problemet er stikledningen. Dette i øvrigt til trods for at der nær aldrig er signalafbrydelse på TV-signalet, og at det målte signal input er stærkere end teknikeren havde forventet. On/off internet i stedet for nedsat hastighed, stemmer heller ikke godt overens med forklaringen. Dybt utilfreds med den tvivlsomme forklaring og udsigten til at bruge mange tusinde på nedgravning af ny stikledning, som måske/måske ikke hjælper, opsiger jeg efter en tid bredbåndet. 

I det øjeblik jeg har gjort dette, kommer internettet aldrig tilbage på noget tidspunkt, jeg kan ikke tilgå regninger mv. i selvbetjening (som i øvrigt har fungeret dårligt indtil da), og kun kort før fristen for returnering af modem og kabler, modtager jeg en returlabel (dateret 8 dage før ankomsten på min adresse!). Jeg skynder mig at sende det hele retur samme aften, og tænker at det er i orden. 

Nogle uger senere modtager jeg opkrævning for udstyret, og jeg klager over dette, og medarbejderen finder pakken i systemet, hvorefter han vil sætte beløbet til efter-refundering (altså først penge til jer og så tilbage til mig senere). Dette får jeg i øvrigt aldrig bekræftet i mail eller sms, som jeg plejer med kreditnota og regninger. Jeg kan imidlertid stadig ikke se mine regninger og sikre mig at opgørelserne er rigtige, og i den forbindelse bliver jeg sendt rundt med flere opringninger til forskellige afdelinger og går endda på jeres chatfunktion pga. telefonkøen. I forbindelse med mit seneste opkald 15/8 får jeg en flink medarbejder i røret, som desværre ikke kan hjælpe omkring regningsoversigten grundet min opsigelse (i øvrigt en besynderlig politik), men som til gengæld vil annullere regningen for modemmet, så at pengene ikke skal frem og tilbage til ingen nytte. I dag blev jeg så alligevel opkrævet beløbet, og heldigvis havde jeg fået medarbejderens email, og ved kontakt til ham, har jeg fået oprettet til kreditnota på beløbet, så pengene kommer retur igen. 

Alt i alt en anstrengende og tids/ressourcekrævende proces som tog sin start i maj, og først nu er ved at finde sin afslutning. Jeg er mere skuffet end jeg er vred, men jeg synes det er uklædeligt at man ikke kan tilgå sine regninger efter opsigelse, og dermed kontrollere korrektheden deraf. Det bør heller ikke være nødvendigt at jeg skal sikre mig at i ikke opkræver mere end i bør, eller at det aftalte overholdes. 
Medarbejderne har generelt været flinke og forsøgt imødekommenhed, alligevel har jeg følt mig dårligt behandlet, grundet ovennævnte oplevelser. 

Det bliver desværre nok aldrig til en tredje chance til YouSee.